Virallinen lehti nro C 109 , 01/05/1995 s. 0046



A4-0064/95 Päätöslauselma vuoden 1996 talousarviomenettelyn suuntaviivoista, pääluokka III - komissio Euroopan parlamentti, joka - ottaa huomioon, että Euroopan unionin yleinen taloudellinen tilanne on parantunut vuonna 1995 kolmeen edeltävään vuoteen verrattuna, - ottaa huomioon Maastrichtin sopimuksessa määrätyn hallitusten välisen konferenssin, jonka on määrä alkaa vuonna 1996, - ottaa huomioon kesäkuussa 1994 valitun Euroopan parlamentin, jonka toimikausi päättyy kesäkuussa 1999, - ottaa huomioon äskettäin virkaan astuneen komission, jonka Euroopan parlamentti hyväksyi istunnossaan 18. tammikuuta 1995 ((Kyseisen istunnon pöytäkirja, osa II, 1 kohta)), - ottaa huomioon tilintarkastustuomioistuimen vuosikertomuksen varainhoitovuodesta 1993 ((EYVL C 327, 24.11.1994)), - ottaa huomioon 29. lokakuuta 1993 talousarviota koskevasta kurinalaisuudesta ja talousarviomenettelyn parantamisesta tehdyssä toimielinten välisessä sopimuksessa hyväksytyt rahoitusnäkymät ((EYVL C 331, 7.12.1993, s. 1)), - ottaa huomioon budjettivaliokunnan mietinnön (A4-0064/95), A. katsoo, että Maastrichtin sopimuksessa määrättyjä periaatteita olisi noudatettava talousarviota koskevissa kysymyksissä, B. katsoo, että Euroopan unionin toimielinten on käytettävä tehokkaasti ja kannattavasti hyväksi käytettävissä olevia varoja, C. katsoo, että Euroopan kansalaiset haluavat suuremmassa määrin osallistua Euroopan unionin ohjelmiin, D. katsoo, että on erittäin tarpeellista, että Euroopan unioni työskentelee tehokkaammin, demokraattisemmin ja avoimemmin kansalaistensa etujen hyväksi; YLEISMÄÄRÄYKSET 1. Kehottaa jäsenvaltioita, jotka eivät vielä ole ratifioineet päätöstä omista varoista, tekemään sen mahdollisimman nopeasti, jotta vältyttäisiin vaaralliselta talousarviota koskevalta epävarmuudelta; 2. Ilmoittaa vakaan aikomuksensa olevan varmistaa, että kaikkiin vuoden 1995 talousarviomenettelyn aikana esitettyihin tiedonsaantipyyntöihin vastataan ja niiden toteutumista seurataan erityisesti mitä tulee varojen vapauttamiseen varauksesta, johon otettujen varojen määrä on tällä hetkellä noin 600 miljoonaa ecua; 3. Korostaa, että Euroopan unionin varojen on oltava kansallisiin talousarvioihin nähden mahdollisimman täydentäviä eikä kilpailevia, sekä toteaa, että äskettäisessä tilintarkastustuomioistuimen kertomuksessa paljastetut petostapaukset koskevat lähes yksinomaan pakollisia menoja, jotka ovat neuvoston valvonnassa; uskoo, että EKR:n (Euroopan kehitysrahaston) ja EHTY:n varoja voidaan hoitaa tehokkaammin, kun ne on kokonaisuudessaan sisällytetty talousarvioon (EKR: SEC(94)0640, 6. kesäkuuta 1994); 4. Suhtautuu myönteisesti komission äskettäiseen toimintaan budjettipetosten torjunnan koordinointiyksikön (UCLAF) vahvistamiseksi Euroopan parlamentin jatkuvien pyyntöjen mukaisesti; uskoo, että on tarpeen edelleen vahvistaa tätä yksikköä yhteistyössä jäsenvaltioiden viranomaisten kanssa varojen käytön tarkastamisen tehokkaan yhteensovittamisen varmistamiseksi komission ja kansallisten hallitusten välillä; vaatii, että on varmistettava yhteisön varainhoidollisten etujen suojelun korkea taso ja tätä varten varataan lisävaroja; 5. Aikoo parantaa järjestelmää, jonka avulla vuoden 1995 talousarvion toteutuksessa tuodaan esiin rahastojen käytössä ilmenneet heikot kohdat, korostaen ennemminkin menojen laatua kuin niiden määrää; täten kyseiset tiedot voidaan ottaa huomioon vuoden 1996 talousarvion ensimmäisessä käsittelyssä ottaen huomioon Notenboom-Bourlanges -menettelyn 30. kesäkuuta 1995; muistuttaa komission velvollisuudesta esittää rahoitusta koskeva selvitys jokaisen ehdotuksen yhteydessä; 6. Pyrkii määrittelemään kannattavia toimenpiteitä kuluttajamyönteisemmän kuvan luomiseksi Euroopan unionista sen kansalaisille; 7. Korostaa, että neuvoston päätöksentekomenettelyjen on oltava avoimempia ja vaatii tämän vuoksi, että Euroopan parlamentin ja neuvoston väliset heinä- ja marraskuussa pidettävät sovittelukokoukset ovat julkisia; 8. Pyytää, että komissio soveltamalla kestävän kehityksen periaatetta sisällyttää ympäristönsuojelun yhteisön politiikkoihin siten, että yhteisön toiminnan vaikutus ympäristölle otetaan huomioon ennen määrärahojen myöntämistä; 9. On sitä mieltä, että komission on mahdollisimman pian annettava käyttöön tietoja kustannuksista, jotka aiheutuvat Euroopan unionin laajenemisesta Keski-Euroopan maihin, mukaan lukien toimenpiteet, joita tarvitaan sen varmistamiseksi, että mahdolliset tulevat jäsenet sopeutuvat yhteisön politiikkoihin; 10. On syvästi huolestunut Euroopan kansalaisten asianmukaisesta Euroopan unionin politiikkoja koskevan tiedon saannista, ja pyytää komissiota perusteellisesti tarkistamaan tiedotuspolitiikkansa yhdessä muiden Euroopan unionin toimielinten kanssa; ehdottaa, että komission ja Euroopan parlamentin olisi aloitettava laaja-alainen yhteistyö; ilmoittaa tarkoituksensa tarkastella tämän työn tuloksia ennen 30. syyskuuta 1995 ennen kuin se päättää vuoden 1996 talousarvion ensimmäisestä käsittelystä; OTSAKE I - MAATALOUS 11. Pyytää komissiota käyttämään toimivaltaansa määrärahojen jäädyttämiseksi soveltamalla neuvoston päätöksen 94/729/EY ((EYVL L 293, 12.11.1994, s. 16)) 13 artiklassa määrättyjä budjettikurin toteuttamista koskevia uusia menettelyjä, jos tietyllä politiikan alalla on selvästi ilmennyt varojen väärinkäyttöä; 12. Pyytää komissiota pitäytymään tiukasti tilintarkastuksessa määritettyihin perusteisiin, ja tuomitsee heikkouden, jota neuvosto on osoittanut välttäessään näiden säännösten ehdotonta soveltamista; uskoo, että kyseiset summat olisi kokonaisuudessaan vähennettävä asianomaisessa maassa myöhemmin maksettavista varoista; pyytää neuvostoa vahvistamaan läheisessä yhteistyössä komission kanssa valvontaa niissä jäsenvaltioissa, joissa se on tehotonta; 13. Pyytää komissiota tarjoamaan arvion «MacSharry»-uudistusten, joiden perusteella maataloustulot perustuvat sekä maataloushintoihin ja niihin liittyviin yhteisön valintoihin että välittömiin tulotukiin, varainhoidollisista vaikutuksista vuosina 1996 - 2001; OTSAKE II - RAKENNERAHASTOT 14. Ilmoittaa olevansa edelleen huolestunut eräiden jäsenvaltioiden heikkojen välitysjärjestelmien vuoksi erityisesti tavoitteen 1 osalta ja pyytää tämän vuoksi komissiota noudattamaan suurempaa avoimuutta rakennerahastojen, erityisesti sosiaalirahaston toteutuksessa; 15. Pyytää komissiota esittämään ehdotuksia rakennerahastojen toiminnan yhteensovittamiseksi Essenin Eurooppa-neuvoston johtopäätösten kanssa kilpailukyvyn, kasvun ja työllisyyden osalta; 16. Katsoo tässä yhteydessä, että komission olisi mahdollisuuksien mukaan rohkaistava yksityisen sektorin osallistumista rahastojen varoin toteutettaviin hankkeisiin; 17. Pyytää komissiota tekemään ehdotuksen kalastustarkastajien määrän lisäämisestä joulukuussa 1994 tehdyn sopimuksen valvomista varten ottaen huomioon Euroopan unionin kansalaisten tarpeen saada varmuus siitä, että sovitut toimenpiteet tosiasiallisesti toteutetaan; tunnistaa, että ensisijaisesti olisi toimittava kalastuslaivaston sopeuttamiseksi vastaamaan yhteisön vesistöjen kalavaroja; OTSAKE III - SISÄPOLITIIKKA 18. Muistaa, että sosiaalisen toiminnan, mukaan lukien sosiaalinen vuoropuhelu, määrärahat ovat viime vuosina vähentyneet suhteessa kokonaistalousarvioon; pyytää komissiota ylläpitämään tätä politiikkaa varten tarkoitettuja määrärahoja työttömyyden vastaisen taistelun takia; 19. Pyytää komissiota esittämään tarvittavat ehdotukset yhteisestä liikennepolitiikasta sekä Euroopan laajuisista verkoista, ottaen huomioon Essenin Eurooppa-neuvoston johtopäätökset; 20. Kehottaa komissiota voimistamaan toimintaansa kasvatuksen, koulutuksen ja kulttuurin alalla turvatakseen Euroopan kulttuurin moninaisuuden; katsoo erityisesti, että vertailevan toiminnan, rakennusperinnön ja kolmansien maiden kanssa tapahtuvien kasvatuksellisten vaihtojen aloilla olisi edistyttävä; OTSAKE IV - ULKOPOLITIIKKA 21. Kehottaa komissiota määrittelemään ulkopolitiikan ensisijaiset tavoitteet, erityisesti siksi, että voitaisiin varmistaa voimavarojen tehokas hyödyntäminen Keski- ja Itä-Euroopassa ja Välimeren alueella hyvin valmistelluin erityishankkein; uskoo, että määrittelemällä nämä ensisijaiset tavoitteet pitäisi edelleen olla mahdollista sitoutua tehokkaasti EU:n etujen mukaiseen toimintaan maailmanlaajuisesti; on vakuuttunut, ettei uusia toimenpiteitä voida toteuttaa, ellei talousarviossa myönnetä uusia varoja tähän tarkoitukseen; 22. Katsoo erityisesti, että PHARE-ohjelman osalta olisi etusija annettava niille maille, joista voi lähivuosina tulla Euroopan unionin jäseniä, erityisesti edistämällä niiden demokraattisia rakenteita; vaatii lisäksi suurempaa panostusta näiden maiden välisen alueellisen toiminnan tukemiseen vakauden edistämiseksi ja kehottaa komissiota sallimaan TACIS ja INTERREG hankkeiden yhdistetyn rahoittamisen EU:n naapurialueilla; 23. Vaatii, että yhteiselle ulko- ja turvallisuuspolitiikalle varataan erityinen luku; katsoo, että olisi edistettävä yhteisiä toimia vakauden parantamiseksi Keski- ja Itä-Euroopan ja Balkanin maissa; 24. Katsoo erityisesti, että olisi pysyvästi sitouduttava varainhoidon osalta Etelä-Afrikan vakauden ja taloudellisen uudistumisen edistämiseen; OTSAKE V - HALLINTOMENOT 25. Rohkaisee toimielinten välisen yhteistyön laajentamista ja kiinnittää erityistä huomiota Edinburghin Eurooppa-neuvoston kokouksessa joulukuussa 1992 ehdotettuun käännösasiain keskukseen; tällaista yhteistyötä voitaisiin myös kehittää nuorten diplomaattien kouluttamiseksi ja ottamiseksi Euroopan unionin palvelukseen erityisesti Keski- ja Itä- Euroopan maista; 26. Tuntee syvää huolta toimielimissä seuraavien viiden vuoden aikana harjoitettavasta palvelukseenottamispolitiikasta ja erityisesti henkilöstön vähentämistarpeesta muissa toimielimissä kuin komissiossa; pyytää ehdotuksia tästä kysymyksestä; tunnustaa, että on mahdollisesti tarpeen ottaa palvelukseen kirjanpidon teknisiä asiantuntijoita käsittelemään varainhoidon ongelmia; 27. Ilmoittaa päättäneensä selvittää tilanteen erityisesti seuraavien kysymysten osalta, jotka otettiin esille 21. huhtikuuta 1994 yhteisön toimielinten henkilöstöpolitiikasta annetussa päätöslauselmassa: - suunniteltujen yksityistämistoimenpiteiden arviointi; - tilapäisen henkilöstön merkitys (mukaan lukien arviointi kansallisten asiantuntijoiden tarpeesta erityisaloilla); - henkilöstön säännöllinen arviointi kahden ja puolen vuoden välein; 28. Toivoo, että komissio esittää mahdollisimman nopeasti asiakirjan, jossa arvioidaan sen järjestelmään keskipitkällä aikavälillä mahdollisesti tehtäviä muutoksia; 29. Pyytää komissiota ottamaan nämä suuntaviivat huomioon alustavassa talousarvioesityksessään vuodelle 1996; 30. Kehottaa puhemiestään välittämään tämän lausunnon neuvostolle ja komissiolle.